text: Una metge administrant una vacuna contra el covid-19 en l'assaig clínic que es du a terme al Brasil. / ARA
  BarcelonaLa cursa per trobar una vacuna contra el covid-19 s'accelera. La revista Nature ha publicat resultats prometedors en micos de dues candidates que s'estan desenvolupant, la de la farmacèutica nord-americana Johnson and Johnson, que ja s'està provant en persones, i la que desenvolupen la Universitat d'Oxford i la farmacèutica anglosueca Astrazeneca, que ha entrat en l'última fase d'assaig en persones. D'altra banda, la farmacèutica nord-americana Moderna, en col·laboració amb el National Institute of Allergy and Infectious Diseases, ha publicat bons resultats de la seva vacuna, també en micos, a la revista The New England Journal of Medicine. Moderna ha fet públic, a més, l'arrencada de l'última fase de l'assaig, que posarà a prova la vacuna amb 30.000 voluntaris dels Estats Units. Paral·lelament, el consorci format per l'alemanya BioNTech, la xinesa Fosum Pharma i la nord-americana Pfizer ha informat que comença la segona i última fase dels assajos en persones. Ho faran amb 30.000 voluntaris dels Estats Units, el Brasil i l'Argentina. Al mateix temps, la companyia nord-americana Arcturus Therapeutics i la Duke-NUS Medical School de Singapur han començat a assajar el seu candidat de vacuna en humans, amb la qual cosa ja són vint-i-set les vacunes que s'estan provant en persones.